KOŠICE. Vo veku 75 rokov zomrel 8. októbra Ladislav Buľko, ktorý v rokoch 1990 - 2002 pôsobil ako starosta mestskej časti Košice-Barca.
Pochovaný je na miestnom cintoríne.
Z čalúnnika starostom
Narodil sa v apríli 1944 v Barci. Po ukončení vzdelania na Strednej odbornej škole ekonomickej sa zamestnal v spoločnosti Drevovýroba ako čalúnnik.
Neskôr sa dostal na pozíciu majstra a posledné roky pred revolúciou pôsobil ako vedúci prevádzky.
Po Novembri 1989 si ho spoluobčania jeho rodnej Barce zvolili za starostu, čím sa stal prvým demokraticky zvoleným najvyšším predstaviteľom tejto mestskej časti.
Kandidovať sa rozhodol aj v ďalších volebných obdobiach. V rokoch 1994 a 1998 ich aj vyhral, takže na pozícii starostu zotrval nepretržite dvanásť rokov.
Po skončení tretieho volebného obdobia v roku 2002 ho na stoličke vystriedal František Krištof.
Mimo starostovského kresla sa neskôr živil ako podnikateľ.
Park, byty aj infraštruktúra
Počas pôsobenia vo funkcii sa zameriaval najmä na dobudovanie infraštruktúry, a to nielen cestnej.
Pričinil sa aj o lepšiu plynofikáciu, elektrifikáciu či dobudovanie kanalizácie.
Okrem toho sa zaslúžil o obnovu známeho barčianskeho parku s rozlohou sedem hektárov, ktorý v minulosti patril medzi tie najkrajšie v Abovskej stolici.
Nezanedbával ani oblasť bývania a pomohol vystavať viacero nájomných bytov či rodinných domov.
Na ihrisku začal budovať polyfunkčnú budovu s fitnes centrom, saunou, spoločenskými priestormi a ubytovacou kapacitou pre 30 ľudí.
Za svoje životné motto si určil známe príslovie: Nerob druhým to, čo nechceš, aby oni robili tebe.
Sám sa považoval za tvrdohlavého, ale cieľavedomého človeka, ktorý rýchlo vzplanie, ale taktiež rýchlo vychladne. Bol ženatý a mal tri dcéry.